"Kruċjali li dak li tgħallimna mill-kriżi tal-pandemija ma tkunx opportunità mitlufa" – ADPD Ic-Chairperson ta' ADPD, Carmel Cacopardo, sostna li l-viżjoni ta' ADPD tikkunsidra l-edukazzjoni bħala mezz ta' ġustizzja soċjali. Madanakollu, kif turi biċ-ċar ir-riċerka fl-edukazzjoni, jibqa' ta' tħassib il-fatt li studenti li ġejjin żvantaġġ soċjali, għadhom qed isibuha diffiċli biex johorgu mill-iżvantaġġi socjali tagħhom, anke wara li jgħaddu mis-sistema edukattiva. Dan ifisser li l-edukazzjoni mhux jirnexxielha biżżejjed tagħmel differenza fil-ħajja ta' numru ta' tfal. Cacopardo sostna fuq il-bżonn ta' strutturi li joffru għajnuna lit-tfal b'mod sostnut u fil-pront. Saħaq fuq il-bżonn li l-iskejjel ikollhom l-ispazju li joħorgu b'soluzzjonijiet huma, mingħajr indħil żejjed u riċetti riġidi ddettati miċ-ċentru. Cacopardo sostna li l-pandemija uriet kemm l-inizjattiva tal-iskejjel individwali kienet strumentali biex instabu soluzzjonijiet kreattivi għad-diffikultajiet li ffaċċjaw. Fil-konferenza stampa tkellmu wkoll Mario Mallia Deputat Cerpersin ta' ADPD u Sandra Gauci deputat segretarju ġenerali. Fuq l-effetti tal-pandemija fuq l-edukazzjoni, il-kelliema sostnew li l-pandemija fetħet ġerħiet ikbar fl-inugwaljanzi bejn tfal. Fl-istess waqt, il-pandemija fetħet numru ta' possibiltajiet u soluzzjonijiet u għaldaqstant, tista' tissarraf f'opportunita` ta' riġenerazzjoni. Biex dan l-għan ikun jista' jintlaħaq, għandu jitnieda proċess ta' riflessjoni kreattiva, kritika u konsultattiva. Il-kelliema sostnew li dan m'għandux jieħu s-sura ta' dokumenti għal konsultazzjoni bħal dawk li qed ivara l-gvern bil-gzuz fuq l-edukazzjoni malli waslet biex tispiċċa s-sena skolastika, imma għandhom ikunu l-komunitajiet edukattivi infushom li jfasslu l-agenda huma u joħorġu b'soluzzjonijiet li jirrispondu ghal kuntesti differenti u partikulari tagħhom. Dawn is-soluzzjonijiet ġenerati mill-iskejjel għandhom imbagħad iwasslu għal Strategija Nazzjonali Edukattiva Post Pandemija li tipproponi orizzonti ġodda fil-qafas tal-politika edukattiva nazzjonali. F'dan il-kuntest, huwa ta' għajb li l-bord ta' Implimentazzjoni tal-Qafas tal-Kurrikulum li kellu jara li l-kurrikulum nazzjonali jiġi mplimentat, m'ghadux jiltaqa'. ADPD tħoss li dan ghandu jerga' jigi attivat u l-għanijiet tiegħu imwessa sabiex jikkunisdra l-kuntest speċifiku tal-pandemija u l-effett li din kellha fuq il-qafas kurrikulari. Fost dawn l-impatti, dan il-bord għandu jeżamina kif il-qasam essenzjali tal-arti u l-kreattivita`gie milqut fl-edukazzjoni tat-tfal taghna permezz tal-pandemija. Il-kelliema esprimew il-qbil tagħhom għal inizjattivi li jindirizzaw l-effetti fuq il-kisbiet edukattivi fuq it-tfal li l-iktar ntlaqtu ħażin fil-pandemija. Fl-istess waqt, sostnew li jkun żball jekk dawn il-programmi jiffukaw biss fuq oqsma akkademiċi mingħajr ma jiffukaw fuq l-effetti psikosocjali u l-effetti fuq is-saħħa mentali li din il-pandemija kellha fuq ħafna tfal u żgħażagh. Tennew il-bżonn li pajjiżna jinvesti iktar fis-saħħa mentali tat-tfal tagħna li fil-pandemija ħadet daqqa ta' ħarta. Sostnew ukoll li għas-sena skolastika li jmiss, l-obbligu li l-ġenituri jibgħatu lit-tfal tagħhom l-iskola għandu jerga' jibda jiġi nfurzat biex l-ebda tifla jew tifel ma jigu mċaħħda mid-dritt li jitghallmu. Il-kelliema saħqu wkoll li l-istrategija post pandemija għandha tiffoka fuq l-edukazzjoni bikrija li hija l-pedament ta' kull proċess edukattiv. Fost l-oħrajn irid jiġi ndirizzat in-nuqqas ta' nies imħarrġa fis-settur, kif ukoll il-bżonn li l-kundizzjonijiet tax-xogħol ta' dawn il-ħaddiema jkunu daqs dawk ta' edukaturi oħra. L-iffullar tal-kurrikulum speċjalment fis-snin bikrin għandu jitnaqqas biex jingħata iktar nifs għall-esperjenzi edukattivi formattivi li jnaqqsu mill-possibbilta` ta' tfal li jaqgħu lura. Ir-riflessjoni post pandemija ghandha wkoll tikkunsidra li tindirizza b'iktar sahha l-ingustizzji ma tfal b'disabilita`u l-familji taghhom specjalment dawk il-familji bi dhul baxx. Huwa tal-mistħija li għad għandna tfal jiddependu mill-karita` sabiex ikollhom aċċess għal għodda u għajnuniet biex jikkomunikaw. Huwa ta' għajb ukoll li l-genituri ta' ħafna tfal b'diżabilta` ikollhom iħallsu prezz ħafna iktar ogħli minn familji oħra għal servizzi rikreattivi u sportivi, minħabba d-dizabilita` tat-tfal tagħhom. Dan ifisser li tfal f'familji bi dħul baxx jiġu żvantaġġjati qatiegħ. ADPD thoss li s-sens ta' ġustizzja jitlob mod ieħor. ADPD tirrikonoxxi x-xogħol siewi li twettaq minn tant edukaturi, fil-maggoranza tagħhom nisa, fi żmien daqshekk ta' sfida. Pajjiżna għandu jiehu l-okkazjoni sabiex il-professjoni tal-edukaturi tiġi msaħħa u rispettata izjed. Filwaqt li ADPD tapprova investiment fuq l-infrastruttura edukattiva, tħoss li l-ikbar investiment għandu jsir fuq l-edukaturi. Fost oħrajn l-edukaturi għandhom igawdu iktar fiduċja u rispett. Il-kelliema tennew li għandhom jiġu mistħarrġa spazji iktar għal diskussjoni u riflessjoni bħala parti mill-kundizzjonijiet tax-xogħol tal-edukaturi. Dan apparti sforzi ikbar li jtejbu il-kundizzjonijiet tax-xoghol tal-edukaturi sabiex l-ahjar elementi jigu mħajra iservu fil-qasam edukatttiv.